Robin C Taylor

Robin C Taylor (født 17. maj 1956 i København) er selvlært som komponist, arrangør, guitarist, multi-instrumentalist, lyd-manipulator, producer, og er ejer af pladeselskabet Marvel of Beauty.

Robin Taylor startede med at spille guitar som 12-årig, men op igennem 70'erne spillede han primært bas i forskellige lokale rockgrupper. Sideløbende hermed komponerede han og udforskede tidligt mulighederne for lyd- manipulation. Han fik sin radiodebut i DRs programserie, Båndbixen, i 1978.

Taylor's Universe (TU) 
Taylor dannede i 1993, i samarbejde med pianisten Jan Marsfeldt, gruppen Taylor´s Universe, som lige siden har fungeret som et ad hoc studie-band med udgangspunkt i en fast kerne af musikere, der har dybe rødder i både jazz og rock. I starten var det folk som Mads Hansen (d), Hugh Steinmetz (tp), Jakob Mygind (s) og Rasmus Grosell (d), der prægede gruppen. Sidenhen har Taylor tilknyttet lederen og stifteren af grupperne Burnin Red Ivanhoe og Secret Oyster, Karsten Vogel (s) samt Klaus Thrane (d), Claus Bøhling (g), Thomas Thor Viderø Ulstrup (key) og på de seneste to album medvirker guitaristen John Sund. Taylors faste studietekniker igennem flere år har været sangerinden Louise Nipper, som også medvirker på flere album. 

Taylor's Universe har udgivet 16 album til dato, og stilen tager udgangspunkt i den progressive rock fra 1970'erne, især mærkes en stærk påvirkning fra engelske grupper som King Crimson, Soft Machine og Emerson, Lake & Palmer. Selv betegner Taylor genren som progressiv jazz-rock, og musikken er oftest stramt arrangeret, med luft og plads til fri improvisation, men med et tungt og til tider aggressivt udtryk. TU har især høstet anerkendelse i udlandet, f.eks i Rusland, hvor de 3 album: "Certain Undiscoveries", "Terra Nova" og "Return to Whatever", blev udsendt på det lokale selskab MALS Ltd.

Taylor's Free Universe (TFU) 
I 2000 dannedes Taylor´s Free Universe, med en kerne bestående af Robin Taylor, Karsten Vogel og den herboende franske violinist Pierre Tassone. Blandt de øvrige musikere var i årene Kalle Mathiesen (d), Peter Friis Nielsen (b), Stefan Pasborg (d), Lars Juul (d) og Klavs Hovman (b). TFUs musikalske udtryk var i diametral modsætning til TU, da der udelukkende arbejdedes med fri improvisation, hvilket gruppens navn også antyder. Samtidig var TFU en konstellation, der var tiltænkt live optrædender. Gruppen spillede bl.a. på Copenhagen Jazz Festival i 2003 og Aarhus International Jazzfestival i 2004. TFU nåede at udgive 5 album inden opløsningen i efteråret 2005. Blandt disse udgivelser skal særligt fremhæves live-albummet "On-Plugged in Elsinore", der blev nomineret til en Danish Music Awards Jazz i 2004.

Øvrige projekter 
Igennem sin karriere har Taylor ligeledes udgivet projekter i eget navn, både solo og med tilknyttede gæstemusikere som Vogel, Steinmetz, Grosell, med flere. Endvidere med grupperne Communio Musica og Art Cinema. Sidstnævnte var et samarbejde mellem Taylor, sangerinden Jytte Lindberg og heavy metal guitaristen Michael Denner. Albummet adskiller sig fra Taylors øvrige diskografi ved udelukkende at bestå af vokalnumre, og Taylor fungerer her både som musiker, arrangør og producer.

Siden 1996 har Robin Taylor primært udgivet sin musik på sit eget pladeselskab, og kunne i 2016 fejre 25 års jubilæum på pladefronten.

Diskografi

Studiealbum 
 Essay (1991)
 Cloze Test Terror (1992)
 Taylor´s Universe (1994)
 Pork (1996)
 Experimental Health (1998)
 Heart Disc (1999)
 The Båndbix Tapes (2000)
 Edge of Darkness (2000)
 Special Alloy (2000)
 Samplicity (2001)
 File Under Extreme (2002)
 November (2003)
 Once Again (2004)
 X Position Vol.1 (2004)
 Family Shot (2005)
 Oyster´s Apprentice (2005)
 X Position Vol.2 (2005)
 Deutsche Schule (2006)
 Certain Undiscoveries (2006)
 Terra Nova (2007)
 Soundwall (2007)
 Art Cinema (2008)
 Isle of Black (2008)
 Return to Whatever (2009)
 Artificial Joy (2009)
 Two-Pack (2010)
 Kind of Red (2012)
 Worn Out (2013)
 Evidence (2013)
 From Scratch (2015)
 Across the Universe (2015)
 Almost Perfected (2017)

Live album 
 On-Plugged in Elsinore (2003)
 9 Eleven (2004)
 Manipulated by Taylor (2006)

Noter

Eksterne henvisninger 
 www.robinctaylor.com 
 Robin Taylor

Komponister fra Danmark
Guitarister fra Danmark
Jazzmusikere fra Danmark
Rockmusikere fra Danmark
Bassister fra Danmark